Diari Oficial de la Generalitat Valenciana


Sumari del DOGV 9605, del 29-05-2023 (2023/5829)

ORDRE 14/2023, de 24 de maig, de la consellera d'Educació, Cultura i Esport, per la qual s'aproven les bases reguladores per a la concessió d'ajudes econòmiques per al finançament de l'adquisició de material escolar no curricular per a l'alumnat pertanyent a famílies en situació de vulnerabilitat socioeconòmica, escolaritzat en els nivells d'Educació Infantil, Educació Primària i Educació Especial en centres educatius sostinguts amb fons públics de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9605

Data del DOGV
:   29-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5829


Data del document
:   24-05-2023

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * ajuda pública

ORDRE 14/2023, de 24 de maig, de la consellera d'Educació, Cultura i Esport, per la qual s'aproven les bases reguladores per a la concessió d'ajudes econòmiques per al finançament de l'adquisició de material escolar no curricular per a l'alumnat pertanyent a famílies en situació de vulnerabilitat socioeconòmica, escolaritzat en els nivells d'Educació Infantil, Educació Primària i Educació Especial en centres educatius sostinguts amb fons públics de la Comunitat Valenciana. [2023/5829]  
  
  
  
ÍNDEX  
  
Preàmbul  
Article 1. Objecte  
Article 2. Convocatòria i procediment de concessió  
Article 3. Àmbit d'aplicació  
Article 4. Persones sol·licitants de les ajudes  
Article 5. Persones beneficiàries. Requisits i obligacions  
Article 6. Compatibilitat  
Article 7. Conceptes subvencionables  
Article 8. Quantia de l'ajuda  
Article 9. Sol·licituds, termini i documentació  
Article 10. Instrucció del procediment. Tramitació de les sol·licituds  
  
Article 11. Comissió de valoració  
Article 12. Resolució del procediment  
Article 13. Justificació  
Article 14. Pagament de les ajudes  
Article 15. Protecció de dades  
Article 16. Comprovació de les ajudes. Pla de control  
Article 17. Causes. Procediment de reintegrament. Circumstàncies per a la modificació de la resolució. Règim sancionador  
Article 18. Comunicació d'ajudes públiques a la Unió Europa  
Disposicions addicionals  
Primera. Absència de despesa  
Segona. Delegació de la convocatòria i resolució de concessió, pèrdua, minoració o reintegrament de les ajudes  
Disposicions finals  
Primera. Instruccions i interpretacions  
Segona. Entrada en vigor  
  
  
PREÀMBUL  
  
Les polítiques d'equitat en l'educació sorgeixen per a compensar les desigualtats socioeconòmiques i garantir l'exercici al dret a l'educació reconegut en l'article 27 de la Constitució Espanyola.  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, estableix, en el seu preàmbul, entre altres, el principi fonamental de proporcionar una educació de qualitat per a totes les persones, al mateix temps que es garanteix la igualtat efectiva d'oportunitats.  
Parlar d'educació és parlar d'igualtat. Les diferents beques i ajudes a l'alumnat que ofereix la Generalitat Valenciana constitueixen una política pública d'extraordinària importància en la nostra societat. En primer lloc, perquè permeten garantir la igualtat material en l'accés a l'ensenyament, fent efectiu el principi d'equitat en l'exercici del dret fonamental a l'educació. I, en segon lloc, perquè contribueixen decisivament a superar situacions de vulnerabilitat socioeducativa i cultural, eliminant les barreres que limiten l'accés i l'aprenentatge derivades de factors socials, econòmics, culturals, geogràfics, ètnics o de qualsevol índole.  
En l'actual conjuntura econòmica, garantir l'accés a l'educació en igualtat de condicions per a les persones que es troben en situació de vulnerabilitat socioeconòmica, no és només un mandat constitucional, sinó una màxima que ha de regir l'actuació de l'administració educativa, oferint els suports necessaris per a aconseguir un complet desenvolupament educatiu i social, i l'accés a una educació inclusiva en igualtat de condicions.  
Pels motius exposats, davant les greus dificultats que estan patint moltes famílies per a sufragar les despeses derivades de l'escolarització, és justament en aquests moments quan, des de la Conselleria d'Educació, Cultura i Esport, es considera necessari establir unes bases que regulen ajudes per a contribuir a finançar l'adquisició de material escolar no curricular per part de les famílies amb majors necessitats, de l'alumnat escolaritzat en els nivells d'Educació Infantil, Educació Primària i Educació Especial en centres educatius sostinguts amb fons públics de la Comunitat Valenciana.  
En aquest sentit, l'alumnat d'aquests nivells educatius que es troba en situació més desfavorable rep, amb caràcter assistencial, una beca o ajuda completa de menjador escolar concedida per la Generalitat.  
  
Actualment, aquestes ajudes estan regulades en l'Ordre 18/2018, de 10 de maig, de la Conselleria d'Educació, Investigació, Cultura i Esport, per la qual s'aproven les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana (DOGV 8294/14.05.2018), i en l'Ordre 52/2016, de 16 de setembre, de la Conselleria d'Educació, Investigació, Cultura i Esport, per la qual s'aproven les bases reguladores de les ajudes econòmiques per a subvencionar els serveis complementaris de transport i menjador de l'alumnat dels centres específics d'Educació Especial de titularitat privada concertats i de titularitat de corporacions locals convinguts (DOGV 7877/20.09.2016).  
  
I és sobre la base d'això que la Conselleria d'Educació, Cultura i Esport considera oportú col·laborar també amb aquestes famílies en l'adquisició de material escolar no curricular, i no finançat pel Programa de reutilització, reposició i renovació de llibres de text i material curricular de la Generalitat (Programa de banc de llibres de text), que facilite a aquest alumnat el seguiment de l'activitat educativa en les millors condicions.  
En la tramitació d'aquesta ordre s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència. Quant als principis de necessitat i eficàcia, la norma s'adequa a un objectiu d'interés general, com és la col·laboració en el finançament de les despeses derivades de l'escolarització de l'alumnat amb dificultats socioeconòmiques, eliminant barreres d'accés per motius econòmics. Igualment, la norma s'ajusta al principi de proporcionalitat, ja que conté la regulació adequada i imprescindible, i estableix les obligacions necessàries a fi d'atendre l'objectiu que es pretén aconseguir.  
D'acord amb el principi de seguretat jurídica, la norma s'ha elaborat de manera coherent amb la resta d'ordenament jurídic, amb la intenció de mantindre un marc normatiu estable, predictible, integrat i clar. En aplicació del principi de transparència, s'ha donat publicitat a la iniciativa normativa i als documents del procés d'elaboració, i s'han realitzat els tràmits d'audiència pertinents. Finalment, des del punt de vista de l'eficiència, s'ha buscat racionalitzar la gestió dels recursos públics en tot el procediment de concessió de les ajudes.  
  
Així mateix, s'ajusta al que es disposa en el Decret 220/2014, de 12 de desembre, del Consell, pel qual s'aprova el reglament d'administració electrònica de la Comunitat Valenciana.  
Amb aquesta ordre es dona compliment al que es disposa en la Llei 38/2003, de 17 de novembre, general de subvencions; en el Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre; i en la Llei 1/2015, de 6 febrer, i que resulta necessari per a l'elaboració de la present ordre, respecte a les exigències recollides en les esmentades normes.  
En compliment de l'article 7.4 del Decret 128/2017, de 29 de setembre, del Consell, s'estableix que les subvencions a concedir conforme a les bases reguladores d'aquesta ordre, pel caràcter d'aquestes, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de funcionament de la Unió Europea, i en concret perquè no suposen avantatge econòmic, al no exercir activitat econòmica els beneficiaris d'aquestes.  
En el procés d'elaboració d'aquesta ordre, d'acord amb el que es disposa en l'article 165 de la Llei 1/2015 esmentada, han participat, mitjançant el tràmit d'audiència el Consell Escolar de la Comunitat Valenciana i la Mesa Sectorial d'Educació, i han emés informe tant l'Advocacia General de la Generalitat com la Intervenció Delegada de la conselleria competent en matèria d'educació.  
En virtut de tot això, complits els tràmits procedimentals oportuns, vistes la Llei 39/2015, d'1 d'octubre, del procediment administratiu comú de les administracions públiques; la Llei 38/2003, de 17 de novembre, general de subvencions i el Reglament que la desenvolupa; l'article 49.1.3 de l'Estatut d'Autonomia; i en virtut de les atribucions que em confereix l'article 28 de la Llei 5/1983, de desembre, del Consell; l'article 160.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; i el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i altres normes de general i pertinent aplicació, a proposta de la Direcció General de Centres Docents, una vegada complits els tràmits que estableix el Decret 24/2009, de 13 de febrer, sobre la forma, l'estructura i el procediment d'elaboració dels projectes normatius de la Generalitat,  
  
  
  
ORDENE  
  
Article 1. Objecte  
La present ordre té com a objecte establir les bases reguladores que regiran el procediment de gestió i concessió d'ajudes econòmiques per a l'adquisició de material escolar no curricular, destinades a l'alumnat que, escolaritzat en els nivells d'Educació Infantil, Educació Primària i Educació Especial en centres docents sostinguts amb fons públics de la Comunitat Valenciana, siga beneficiari d'una ajuda completa de menjador escolar, segons el que s'estableix en la normativa de la Generalitat que regula la concessió d'ajudes de menjador escolar en els centres educatius no universitaris de la Comunitat Valenciana.  
  
  
Article 2. Convocatòria i procediment de concessió  
1. Es tracta d'una concessió de subvencions en règim de concurrència competitiva, conforme a l'article 22.1 de la Llei 38/2003, de 17 de novembre, i a l'article 163 de la Llei 1/2015, de 6 de febrer.  
2. El procediment s'iniciarà d'ofici mitjançant la publicació de la corresponent convocatòria aprovada per resolució de la conselleria amb competències en matèria d'educació, on s'indicarà el crèdit global màxim, l'aplicació pressupostària i el codi de línia que servisca de suport a aquestes, i es publicarà en la Base de dades nacional de subvencions, d'acord amb el procediment establit en l'article 20 de la Llei 38/2003, de 17 de novembre, així com un extracte en el Diari Oficial de la Generalitat Valenciana.  
3. La quantia de les subvencions individuals es determinarà seguint els criteris establits en la present ordre, amb un màxim global de finançament per a totes elles determinat per la disponibilitat pressupostària establida en la corresponent convocatòria.  
  
Article 3. Àmbit d'aplicació  
La present ordre s'aplicarà a:  
a) Alumnat escolaritzat en centres educatius no universitaris de titularitat de la Generalitat, dependents de la conselleria amb competències en matèria d'educació, i a l'alumnat escolaritzat en centres privats concertats o centres de titularitat pública diferent a la Generalitat, que disposen del servei de menjador escolar, en els nivells de segon cicle d'Educació Infantil, Educació Primària i en Educació Especial.  
  
b) Alumnat dels centres específics d'Educació Especial, privats concertats i de titularitat de corporacions locals convinguts.  
c) Alumnat escolaritzat en el tercer nivell del primer cicle d'Educació Infantil en centres d'Educació Infantil i Primària de titularitat de la Generalitat.  
  
Article 4. Persones sol·licitants de les ajudes  
Podrà sol·licitar les ajudes per al finançament de l'adquisició de material escolar no curricular, l'alumnat que sol·licite una ajuda de menjador escolar en el termini ordinari de presentació previst en la corresponent convocatòria anual, en algun dels centres docents contemplats en l'article tercer d'aquesta ordre, sempre que disposen del servei de menjador escolar.  
  
Article 5. Persones beneficiàries. Requisits i obligacions  
1. Per a ser beneficiari d'aquesta ajuda s'haurà de presentar la sol·licitud d'ajuda, en la forma i termini que s'establirà en la corresponent convocatòria, tenint en compte el que es preveu en els articles tercer i quart d'aquestes bases i, a més, s'hauran de complir els següents requisits:  
a) En el cas de l'alumnat previst en l'article tercer, apartats a) i c), haver obtingut la puntuació necessària per a ser beneficiari de l'ajuda completa de menjador escolar, d'acord amb la primera resolució, dictada per la persona titular de la direcció general amb competències en matèria de centres docents, que resolga la concessió d'ajudes de menjador escolar, segons el barem aplicable en funció de la renda disponible per capita i de les circumstàncies sociofamiliars, que es detallen en la corresponent convocatòria anual d'ajudes de menjador escolar, o bé per trobar-se en alguna de les situacions per a ser persones beneficiàries directes, d'acord amb el que disposen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana. O, si és el cas, resultar beneficiari de l'ajuda completa de menjador després de la presentació d'un recurs de reposició contra aquesta resolució, davant la persona titular de la conselleria competent en matèria d'educació, en el termini legalment establit per a això.  
b) En el cas de l'alumnat previst en l'article tercer, apartat b, reunir les condicions necessàries per a ser beneficiari de l'ajuda del servei complementari de menjador escolar.  
c) No trobar-se incurs en alguna de les circumstàncies establides en l'article 13 de la Llei 38/2003, de 17 de novembre, general de subvencions. Els beneficiaris d'aquestes ajudes queden exonerats d'acreditar el compliment de les obligacions tributàries i davant la Seguretat Social, de conformitat amb el que s'estableix en la normativa vigent en matèria de subvencions amb càrrec als pressupostos de la Generalitat.  
  
2. Les persones beneficiàries hauran de comunicar a l'entitat concedent l'obtenció de subvencions o beques per a la mateixa finalitat procedents de qualsevol altra administració pública.  
  
Article 6. Compatibilitat  
Aquestes ajudes seran compatibles amb altres subvencions, ajudes o ingressos, procedents d'altres administracions públiques, destinades a la mateixa finalitat, sempre que l'import de les ajudes rebudes no supere el cost de la despesa generada per l'adquisició de material escolar no curricular.  
  
Article 7. Conceptes subvencionables  
1. Podrà ser objecte de finançament qualsevol material escolar no curricular d'ús directe per a l'alumnat que puga resultar necessari per al desenvolupament de les activitats educatives dissenyades pels centres i que no estiga inclòs en el Programa de reutilització, reposició i renovació de llibres de text i material curricular de la Generalitat (Programa de banc de llibres de text), sempre que haja sigut adquirit per la persona sol·licitant de l'ajuda dins del termini que s'establisca en la convocatòria corresponent.  
2. No serà subvencionable, en cap cas, l'adquisició de material informàtic.  
  
Article 8. Quantia de l'ajuda  
1. L'import total de les ajudes es distribuirà proporcionalment entre totes les persones sol·licitants que complisquen amb les obligacions i els requisits per a ser beneficiàries de l'ajuda, amb un import màxim individualitzat que s'establirà en la corresponent convocatòria.  
2. La quantia de l'ajuda que es concedirà a cada persona beneficiària, resultant del càlcul indicat en l'apartat anterior, serà la mateixa per a totes les persones beneficiàries.  
  
Article 9. Sol·licituds, termini i documentació  
1. La sol·licitud es presentarà mitjançant el model, forma i terminis que es determinen en la corresponent convocatòria anual. L'incompliment del termini de presentació de la sol·licitud determinarà l'exclusió de la convocatòria.  
2. Els centres docents comprovaran que la sol·licitud estiga correctament emplenada i que la persona sol·licitant de l'ajuda de material escolar coincideix amb la persona que va sol·licitar l'ajuda de menjador escolar.  
3. Una vegada emplenada i presentada la sol·licitud, la persona signant autoritza la conselleria competent en matèria d'educació a la inclusió de les seues dades personals, recollides al llarg del procediment en un fitxer informatitzat, en els termes i les condicions que s'estableixen en la normativa vigent en matèria de protecció de dades de caràcter personal, segons el que es disposa en l'article 15 de la present ordre i d'acord també amb el Decret 220/2014, del Consell, pel qual s'aprova el reglament d'administració electrònica de la Comunitat Valenciana.  
  
  
Article 10. Instrucció del procediment. Tramitació de les sol·licituds  
  
1. Per a la tramitació de les sol·licituds, els centres educatius incorporaran les dades incloses en aquestes a través del programa informàtic que la conselleria amb competències en matèria d'educació determine a aquest efecte.  
2. En els centres escolars, les sol·licituds i la documentació aportades per les persones interessades quedaran arxivades en el centre educatiu a la disposició de la Inspecció d'Educació, les direccions territorials amb competències en matèria d'educació i la direcció general amb competències en matèria de centres docents.  
3. La instrucció del procediment correspondrà a les direccions territorials competents en matèria d'educació segons l'àmbit territorial del centre educatiu de l'alumnat sol·licitant.  
  
Article 11. Comissió de valoració  
1. Per a l'estudi i valoració de les sol·licituds d'ajudes per al finançament de material escolar no curricular, i la consegüent proposta de concessió i denegació, es constituirà una comissió de valoració. Aquesta comissió, com a òrgan col·legiat, s'ajustarà en el seu funcionament al règim establit per a aquests en la Llei 40/2015, d'1 d'octubre, de règim jurídic del sector públic.  
  
2. La comissió de valoració estarà composta per cinc persones funcionàries de la direcció general amb competències en matèria de centres docents, respectant la presència equilibrada entre sexes en la seua composició, designades per la persona titular d'aquesta, d'entre les quals elegirà la presidència i la secretaria.  
  
Article 12. Resolució del procediment  
1. A la vista de la proposta elaborada per la comissió de valoració, la persona titular de la direcció general amb competències en matèria de centres docents, per delegació de la persona titular de la conselleria competent en matèria d'educació, resoldrà la concessió o denegació de les ajudes, així com les persones sol·licitants que es considere que han desistit de la seua sol·licitud o en les quals concórreguen altres causes de finalització del procediment.  
2. El termini màxim per a resoldre i publicar les resolucions serà de sis mesos des de la data de presentació de les sol·licituds. L'efecte que produirà el silenci administratiu, si transcorre el termini sense que es dicte ni es publique la resolució corresponent, serà desestimatori de la sol·licitud d'ajuda, d'acord amb l'article 25.5 de la Llei 38/2003, de 17 de novembre, general de subvencions, sense perjudici de l'obligació legal de l'Administració de resoldre, de conformitat amb la normativa reguladora del procediment administratiu comú de les administracions públiques.  
3. Els centres educatius, a través dels mitjans que es determine en la convocatòria, rebran la resolució en la qual s'inclourà la llista d'alumnat beneficiari de les ajudes per al finançament de l'adquisició de material escolar no curricular, amb indicació de la quantia per persona beneficiària.  
4. Les resolucions es publicaran en el tauler d'anuncis de cada centre educatiu i en el de les direccions territorials corresponents. Aquesta publicació produirà efectes de notificació a les persones interessades d'acord amb el que estableix la normativa reguladora del procediment administratiu comú de les administracions públiques, sense perjudici del que estableix la normativa en vigor en matèria de protecció de dades.  
  
5. Les resolucions que resolguen aquest procediment posaran fi a la via administrativa, i podran ser impugnades d'acord amb la legislació vigent, mitjançant la interposició d'un recurs potestatiu de reposició, en el termini d'un mes a comptar des de l'endemà de la publicació d'aquesta, segons el que s'estableix en els articles 123 i 124 de la Llei 39/2015, d'1 d'octubre, o es podrà interposar directament un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació d'aquesta, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Article 13. Justificació  
La justificació de l'ajuda es realitzarà mitjançant la presentació, per part de la persona beneficiària, de la documentació justificativa de l'adquisició del material subvencionat, en la forma que es determine en la convocatòria, dins del termini de deu dies hàbils comptats a partir de la publicació de la resolució de concessió de les ajudes en el tauler d'anuncis del centre educatiu.  
  
Article 14. Pagament de les ajudes  
1. L'abonament de les ajudes es realitzarà, a través dels centres educatius, en un únic pagament, una vegada comprovada la documentació presentada. En cap cas l'import abonat podrà ser superior a l'import justificat amb la documentació presentada per la persona sol·licitant, d'acord amb el que es preveja en la corresponent convocatòria.  
2. Els centres privats concertats i de titularitat de corporacions locals convinguts tindran la consideració d'entitats col·laboradores per a la gestió, tramitació i pagament de les ajudes, i es regiran pel que s'estableix en aquesta ordre, per les corresponents convocatòries de cada curs escolar, i pel que s'estableix en la Llei 38/2003, general de subvencions. Aquesta figura d'entitat col·laboradora serà instrumentada mitjançant la subscripció d'un conveni entre els centres privats concertats i de titularitat de corporacions locals convinguts i la Generalitat, en el qual es regularan les condicions i obligacions assumides per cadascuna de les parts.  
3. Amb la signatura de la sol·licitud, les persones sol·licitants de les ajudes autoritzen que l'abonament de l'ajuda es realitze al compte bancari del centre docent. L'ingrés dels imports corresponents s'abonarà en el compte de cada centre docent, els quals hauran d'entregar els fons a l'alumnat beneficiari de les ajudes.  
  
Article 15. Protecció de dades  
1. La tramitació i gestió de les ajudes objecte d'aquesta ordre comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46563 València. Correu electrònic: vzdiactcagqmlpfnfmjadkbd@uqu.aq.  
b) Delegació de Protecció de Dades de la Generalitat. Passeig de l'Albereda, 16. 46252 València. Correu electrònic: yfy@fks.bq.  
c) Finalitat del tractament: gestionar la concessió de les ajudes.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquest article.  
  
f) Persones destinatàries de les dades: en compliment dels principis de publicitat i transparència, les ajudes concedides seran publicades; no obstant això, no es publicaran les dades de les persones que resulten excloses i beneficiàries de la subvenció quan el mateix objecte de la convocatòria proporcione informació o dades especialment protegides de les previstes en els articles 9 i 10 del Reglament general de protecció de dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular quan siga víctima de violència de gènere o altres formes de violència contra la dona.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques. Si és el cas, les dades podran ser tractades a instàncies de la Conselleria per tercers encarregats del tractament.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/proc19970.  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat Ajudes, beques i subvencions, accessible en www.ceice.gva.es/registre-de-tractament-de-dades.  
  
Article 16. Comprovació de les ajudes. Pla de control  
1. De conformitat amb les previsions establides en els articles 165.2.j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el control de la despesa de les ajudes correspon a la direcció general competent en matèria de centres docents, mitjançant el següent pla de control:  
  
a) La comprovació administrativa de la justificació documental de la subvenció concedida es realitzarà mitjançant la revisió de la documentació justificativa que a aquest efecte s'estableix en la present ordre de bases i en la corresponent convocatòria. Si s'estima necessari, podrà recaptar-se informació addicional que permeta contextualitzar la documentació aportada al principi i les activitats realitzades.  
b) Dins del conjunt de sol·licituds presentades, se seleccionarà una mostra aleatòria, però prou representativa, de qualsevol document acreditatiu de la realització de l'activitat subvencionada.  
c) El percentatge mínim de subvenció a controlar sobre el total pagat amb càrrec a la línia pressupostària serà del 5 %.  
2. Les actuacions que s'efectuen en desenvolupament d'aquest pla de control es realitzaran a través de mitjans propis, personals i materials.  
3. En qualsevol cas, serà aplicable el que es disposa en matèria de control financer, reintegrament i infraccions i sancions administratives en l'esmentada Llei 1/2015, de 6 de febrer, en el Decret 77/2019, de 7 de juny, del Consell, de regulació del procediment de gestió del pressupost de la Generalitat, i en la Llei 38/2003, de 17 de novembre, general de subvencions.  
  
Article 17. Causes. Procediment de reintegrament. Circumstàncies per a la modificació de la resolució. Règim sancionador  
1. Serà procedent el reintegrament de l'ajuda si concorre alguna de les causes previstes en l'article 37 de la Llei 38/2003, de 17 de novembre.  
2. El règim regulador dels possibles reintegraments, sancions i responsabilitats aplicable a les persones perceptores de les ajudes serà l'establit en la Llei 38/2003, de 17 de novembre, general de subvencions, i la Llei 1/2015, d'hisenda pública del sector públic instrumental i de subvencions, i, concretament, en el cas d'incompliment de qualsevol de les condicions i obligacions imposades a les persones participants en cada convocatòria, d'acord amb el que s'estableix en aquesta ordre.  
  
3. Tota alteració dels requisits que s'han tingut en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats la suma de les quals supere el cost de l'activitat subvencionable, donarà lloc a la modificació de la resolució de concessió.  
  
  
Article 18. Comunicació d'ajudes públiques a la Unió Europa  
La present ordre, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, està exempta de notificació a la Comissió Europea, per tractar-se d'una convocatòria dirigida a l'alumnat escolaritzat en centres educatius, per la qual cosa no és aplicable l'article 107 del Tractat de Funcionament de la Unió Europea (TFUE), en la mesura en què no afecta els intercanvis comercials entre els estats membres.  
  
  
  
DISPOSICIONS ADDICIONALS  
  
Primera. Absència de despesa  
L'aprovació de la present ordre no comporta, per si mateixa, obligacions econòmiques en els pressupostos de la Generalitat, sense perjudici de les convocatòries que puguen resoldre's conformement amb la consignació pressupostària que s'establisca en el corresponent exercici.  
  
Segona. Delegació de la convocatòria i resolució de concessió, pèrdua, minoració o reintegrament de les ajudes  
L'òrgan competent per a convocar aquestes ajudes, així com per a dictar les resolucions de concessió i resoldre expedients de pèrdua, minoració o reintegrament de la subvenció, serà la persona titular de la direcció general amb competències en matèria de centres docents, que actuarà per delegació de la persona titular de la conselleria amb competències en matèria d'educació, de conformitat amb l'article 160.5 de la Llei 1/2015, de 6 de febrer.  
  
  
DISPOSICIONS FINALS  
  
Primera. Instruccions i interpretacions  
La persona titular de la direcció general amb competències en matèria de centres docents queda facultada per a dictar totes les instruccions i resolucions que siguen necessàries per a l'aplicació d'aquesta ordre i de les corresponents convocatòries, i queda facultada per a interpretar el contingut de la present ordre a l'efecte del procés d'adjudicació de la subvenció que es convoque i resoldre, vist l'expedient contradictori i amb plena subjecció al que es disposa en la Llei 1/2015, de 6 de febrer, en la Llei 38/2003, de 17 de novembre i en el Reial decret 887/2006, de 21 de juliol, que la desenvolupa, els dubtes i conflictes que puguen plantejar-se en relació amb les subvencions que es regulen.  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 24 de maig de 2023  
  
La consellera d'Educació, Cultura i Esport,  
RAQUEL TAMARIT IRANZO